Broj: 711-I-1812-M-114/23-04-24

Zagreb, 23. kolovoza 2023.

**MARINA MARTIĆ PUAČA**

Zamjenica gradonačelnika Grada Slavonskog Broda

**Predmet: mišljenje na zahtjev obveznice Marine Martić Puače,**

- daje se

Povjerenstvo za odlučivanje o sukobu interesa (dalje: Povjerenstvo) dana 13. lipnja 2023. pod brojem 711-U-4857-M-114/23-01-28 zaprimilo je zahtjev za davanjem mišljenja koji je podnijela obveznica Marina Martić Puača, zamjenica gradonačelnika Grada Slavonskog Broda.

U podnesenom zahtjevu obveznica navodi da obnaša dužnost zamjenice gradonačelnika Grada Slavonskog Broda te da navedenu dužnost obnaša profesionalno. Također navodi i da je imenovana članicom Povjerenstva za ovisnosti i ovisnička ponašanja na području Brodsko-posavske županije, a temeljem Rješenja o imenovanju Povjerenstva za ovisnosti i ovisnička ponašanja na području Brodsko-posavske županije, KLASA: 501-01/23-03-5, URBROJ: 2178-06-01/03-23-2 od 16. svibnja 2023. godine. Ujedno tvrdi i da je Povjerenstvo savjetodavno tijelo za provedbu Nacionalne strategije djelovanja na području ovisnosti za razdoblje do 2030. godine te razmatranje pitanja, poticanje, povezivanje i usklađivanje aktivnosti na tom području te da održava povremene sjednice. U privitku dopisa dostavila je Odluku o osnivanju Povjerenstva za ovisnosti i ovisnička ponašanja na području Brodsko-posavske županije iz koje je vidljivo da predsjednik i članovi Povjerenstva imaju pravo na naknadu za rad i sudjelovanje na sjednicama kao i na naknadu troškova prijevoza i drugih opravdanih troškova te da je istaknula kako je do sada bila prisutna na jednoj sjednici no da joj nije isplaćena nikakva naknada. Zaključno postavlja upit može li za vrijeme obnašanja dužnosti zamjenice gradonačelnika primati naknadu za rad i sudjelovanje na sjednicama navedenog Povjerenstva kao i naknadu troškova prijevoza i drugih opravdanih troškova te koje su stoga njezine obveze, a kako bi postupanje bilo sukladno Zakonu o sprječavanju sukoba interesa. U prilogu dopisa dostavljeni su naprijed citirano Rješenje o imenovanju Povjerenstva za ovisnosti i ovisnička ponašanja na području Brodsko-posavske županije i Odluka o osnivanju Povjerenstva za ovisnosti i ovisnička ponašanja na području Brodsko-posavske županije.

Povjerenstvo je povodom navedenog zahtjeva obveznice, a vezano za utvrđivanje činjenica potrebnih za davanje mišljenja, zatražilo od Brodsko-posavske županije očitovanje na okolnosti iz kojih razloga i za koje područje je Marina Martić Puača imenovana članicom Povjerenstva za ovisnosti i ovisnička ponašanja na području Brodsko-posavske županije i obavlja li obveznica funkciju članice navedenog Povjerenstva po položaju, odnosno vezano uz njezino obnašanje dužnosti zamjenice gradonačelnika Grada Slavonskog Broda.

Brodsko-posavska županija je 08. kolovoza 2023. godine odgovorila na traženje Povjerenstva, dopisom KLASA:024-01/23-01/110, URBROJ:2178-06-01/03-23-2, u kojem je navedeno da je Marina Martić Puača rješenjem župana Brodsko-posavske županije KLASA.501-01/23-03/5,URBROJ:2178-06-01/03-23-2 od 16. svibnja 2023. godine imenovana za članicu Povjerenstva za ovisnosti i ovisnička ponašanja na području Brodsko-posavske županije te da predmetno Povjerenstvo čine stručnjaci iz različitih područja te predstavnici dva grada s područja Brodsko-posavske županije. Nadalje, navedeno je da je Marina Martić Puača imenovana za članicu Povjerenstva kao predstavnica Grada Slavonskog Broda i to za programske aktivnosti koje provodi Grad Slavonski Brod u području ovisnosti, a koje su u djelokrugu Grada Slavonskog Broda. Zaključno je navedeno da je Marina Martić Puača imenovana na temelju prijedloga Grada Slavonskog Broda te je isti prijedlog dostavljen u prilogu očitovanja.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) na 20. sjednici održanoj 23. kolovoza 2023., obveznici daje mišljenje, kako slijedi.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) propisano je da je obveznicima ZSSI-a zabranjeno primiti dodatnu naknadu za poslove obnašanja javnih dužnosti.

Iz dostavljene dokumentacije proizlazi da je Povjerenstvo za ovisnosti i ovisnička ponašanja savjetodavno tijelo za provedbu Nacionalne strategije djelovanja na području ovisnosti za razdoblje do 2030. godine te da njegove članove na području Brodsko-posavske županije imenuje župan iz reda stručnjaka iz područja zdravstva, školstva, socijalne skrbi, policije, sudstva, nevladinih organizacija, upravnih tijela u Brodsko-posavskoj županiji i ostalih relevantnih institucija koje djeluju u području prevencije ovisnosti ponašanja.

Povjerenstvo ističe da budući da je Marina Martić Puača u navedeno Povjerenstvo imenovana upravo povodom obnašanja dužnosti zamjenice gradonačelnika Grada Slavonskog Broda i to kao predstavnica Grada Slavonskog Broda, obveznica ne može temeljem citirane odredbe članka 7.d) ZSSI-a pored plaće za obnašanja dužnosti zamjenice gradonačelnika Grada Slavonskog Broda, za rad u navedenom Povjerenstvu ostvarivati naknadu, jer bi se radilo o dodatnoj naknadi za poslove obnašanja javne dužnosti.

Međutim, Povjerenstvo ukazuje obveznici da ima pravo na naknadu putnih i drugih stvarno nastalih troškova vezano za obnašanje funkcije članice Povjerenstva za ovisnosti i ovisnička ponašanja na području Brodsko-posavske županije.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Marina Martić Puača, elektroničkom dostavom
2. Objava na internetskoj stranici Povjerenstva
3. Pismohrana